寄張十八
作者：白居易
朝代：唐

paragraphs: 飢止一簞食，渴止一壺漿。
出入止一馬，寢興止一牀。
此外無長物，於我有若亡。
胡然不知足，名利心遑遑。
念茲彌嬾放，積習遂爲常。
經旬不出門，竟日不下堂。
同病者張生，貧僻住延康。
慵中每相憶，此意未能忘。
迢迢青槐街，相去八九坊。
秋來未相見，應有新詩章。
早晚來同宿，天氣轉清涼。